Bok-slot Etzebeth draf uit op flank | Netwerk24
25 Januarie 2021 06:43
Die Springbokslot Eben Etzebeth het Sondag die eerste wedstryd van sy loopbaan op steelkantflank begin.
Eben Etzebeth (regs) het die afgelope naweek sy veelsydigheid uitgestal. Foto: Getty Images
SuperSort berig Etzebeth, wat die Wêreldbekertitel in 2019 saam met die Bokke verower het, het aan die kant van die skrum gesak in sy Franse klubspan Toulon se Top 14-oorwinning met 35-13 teen Stade Francais.
Patrice Collazo, die tuisspan se afrigter, het Etzebeth minute voor die afskop na flank geskuif nadat Swann Rebbadj hom tydens opwarming beseer het.
Etzebeth het die volle 80 minute gespeel en skaflik vertoon in sy 20ste wedstryd vir Toulon.
• Etzebeth se Suid-Afrikaanse landgenoot Cheslin Kolbe het Saterdag sy terugkeer van 'n besering gemaak.
Dié Bok-vleuel het sy klubspan Toulouse gehelp om weer die boonste plek op die Top 14-punteleer in te neem deur Agen met 59-0 af te ransel.